ÅRSBERETNING FOR HOVEDSTYRET I TISTEDALEN FRILUFTSLAG 2021

Leder Løypegruppa:		Morten Skadsem

DRIFTSÅRET 2021

TFL har pr 31.12.21 totalt 1148 medlemmer. 840 av disse er DNT-medlemmer, derav 71 medlemmer i Barnas Turlag.

Også 2021 ble sterkt preget av korona-restriksjoner. Ertehytta måtte holdes stengt hele vårsesongen, både søndager, torsdager og for utleie.
Garderober og trimrom måtte også holdes stengt. Hadde åpent toalett på Ertehytta og i Skianlegget med hyppig vask og desinfisering.
Etter ferien ble det lempet på en del restriksjoner. Ertetrimmen kunne starte opp i august med begrenset deltagelse og Ertehytta kunne åpnes fra september.

Årsmøte 2. mars 2021, måtte avholdes digitalt via Teams, med 23 medlemmer logget på.

De 3 første styremøtene foregikk også digitalt, men f.o.m. mai kunne vi holde møter med god avstand innenfor 10-personers regelen. Det er avholdt 10 hovedstyremøter i 2021.
Styret har gjennom året jobbet i henhold til Virksomhetsplanen som gjelder 2019-21.

TFL-Posten er historie etter 48 år med 4 utgivelser i året. Takket være Arild Svendsen som dyktig fagmann har vi i mange år hatt en særdeles flott klubbavis, som vi har vært veldig stolte av. Arild pensjonerte seg, vel fortjent, i 2021, og det var ikke mulig å fortsette uten han.
Vi håper TFLs medlemmer følger med på våre aktiviteter via vår hjemmeside www.tfl.no .

En gledelig følge av korona-pandemien er stor økning av folk som benytter Ertemarka. Mange biler på parkeringsplassen ved Ertemoen hver dag, tyder på stor aktivitet og mange som kan glede seg over vårt godt merkede løypenett.

Startet opp med «Trivselkveld» torsdager på Ertehytta. Tar sikte på en kveld i måneden.
14. oktober var 0-gruppa ansvarlig for opplegget, bl.a. med intervju av Helga Løwengreen og hennes lange karriere i TFL, - både sportslig og som tillitsvalgt. 18. november var Turgruppa ansvarlig med tema «Opptur». Planlagt trivselkveld i desember måtte dessverre utgå pga korona-restriksjoner.

HYTTEGRUPPA
Kunne endelig ha søndagsåpent fra 26. september. Ertemarka Rundt og Nissesøndag kunne arrangeres nesten som normalt ved å følge kommunens smittevernråd. Hadde også litt utleie til utsatte konfirmasjoner fra våren.




VEDLIKEHOLDSGRUPPA
Denne gruppa har kunnet jobbe ufortrødent som før. En stabil gjeng som står på med vedlikehold både av Ertehytta med anlegg og i Skianlegget. Har også godt samarbeid med Løypegruppa bl.a. med utkjøring av materialer til klopper o.l.

LØYPEGRUPPA
En særdeles aktiv gjeng som jobber jevnt og trutt hele året. Veldig dyktig til søking av midler fra fylkeskommunen som dekker utgifter til skilt og materialer. Bl.a. er løypa rundt Holvannet oppgradert dette året, og flere løyper i Ankerfjella har fått ny merking og nye skilt. Det tar mye tid til forberedelser, søking og kontakt med grunneiere.

TURGRUPPA
Alle planlagte lokalturer tidlig på våren måtte avlyses.  8 turer kunne likevel arrangeres i løpet av året med påmelding og begrenset antall. 
Har inngått leieavtale på Ertekroken, litt syd for Ertehytta. Er tenkt som tilholdssted for Barnas Turlag og som overnattingsted for øvrige turgåere. Det er lagt ned mange dugnadstimer for å få stedet i tilfredsstillende stand. Einar Skontorp er primus motor for denne koselige plassen.
Godt samarbeid mellom Turgruppa, Barnas Turlag, Ertekroken og Budalsvika.

BARNAS TURLAG
Har også hatt begrensede muligheter grunnet korona. 4 arrangement kunne gjennomføres i tillegg til å bidra på Ertemarka rundt og Nissesøndag.
Overnattingstur til Budalsvika var populær.

BUDALSVIKA
Har gjort mye oppussing både innvendig og utvendig på tunet. Etter spektakulær transport av sittegruppe med tak over Boksjøen, er det nå 2 slike på tunet! Flaggstang er også på plass.
Grunnet stengt grense til/fra Sverige, har det naturlig nok vært mye mindre overnattinger, ikke minst fra svensk side.

KUNSTSNØGRUPPA
I løpet av januar var det produsert nok snø til å fylle hele løypa på 2 km. Var ikke tillatt med arrangement, dessverre, men løypa kunne benyttes av skiløpere i alle aldre. Riktignok med den berømte meteravstanden.
Kunne likevel ha en alternativ Telenorkarusell 3 dager i vinterferien.
Ertetrimmen ble arrangert i anlegget torsdagskvelder fra august, og Skigruppa kunne arrangere rulleskirenn 28-29 august.
God kuldeperiode i november/desember gjorde det mulig å ha 1,2km skiløype klar til jul! Det er ikke ofte.
Fikk godkjent byggesøknad på garasje på tampen av året. 

O-GRUPPA/TURORIENTERING/ERTETRIMMEN
Har hatt 2 aktive o-løpere dette året, Astrid Watterdal og Liv Inger Prangerød, med gode resultater. Ellers flere TFL-ere som deltar i onsdagsløpene som Atomen BIL arrangerer.
Desidert størst deltagelse i Tur-Orienteringen. 41 deltagere fra TFL, og overlegen seier i poengstatistikken for Halden i år som de foregående år.
Ertetrimmen har hatt 70 forskjellige deltagere og 8 trimkvelder. 

SKIGRUPPA
Også 2021 ble et koronaår med mange restriksjoner både treningsmessig og ikke minst konkurransemessig. Imponerende å se innsatsen våre skiløpere og trenere har lagt ned til tross for dette. Kreative treninger og maksimal utnyttelse av de mulighetene som var tilgjengelig. Det har gitt veldig gode resultater for våre unge skiutøvere, først og fremst på rulleski pga avlyste skirenn i starten av året.

ØKONOMI
Økonomien i laget er meget god og bærekraftig, og vi hadde ca 1.7 mill kr på bok pr 31.12.21.
Året som helhet ga oss et overskudd på kr 136 498,-
Vi hadde økte strømutgifter grunnet produksjon snø i november og desember. Heldigvis har vi en gunstig strømavtale.
Vi har fått dekket inntil 70% av store deler av budsjetterte driftsinntekter gjennom covid19-søknader.
I tillegg har vi fått større driftstilskudd enn normalt fra både Norges Idrettsforbund og Den norske Turistforening.
Vi har fått tilskudd fra Sparebank1stiftelsen Halden til hjertestartere som er montert på de døgnåpne toalettene i Skianlegget og Ertehytta. Hjertestarterkurs er avholdt for medlemmer som er aktive på våre arenaer. Når man ringer 113, vil de automatisk søke opp våre hjertestartere. Dette er en god sikkerhet.

Disse har gitt oss små og store bidrag i 2021:
· Sparebank1 Østfold Akershus
· Sparebankstiftelsen1 Halden
· HSK stiftelsen
· Kulturmidler gjennom Idrettsrådet
· LAM midler
· Allsammen/Dugnadsmidler
· Gaver fra privatpersoner

Vi vil til slutt rette en stor takk til alle våre medlemmer og ikke minst våre tillitsvalgte, som bruker sin fritid til å tilrettelegge for aktiviteter og vedlikehold av våre anlegg.
Vi takker selvfølgelig også alle våre små og store sponsorer, bidragsytere og grunneiere for godt samarbeid gjennom året.


Tistedal 14. februar 2022

Hege Kjelvik
sekretær
